Document ID: /roh_data/filtered/fineweb-2-filterrobots_roh.jsonl.gz/16609

Vesair cun agens egls 400 professiuns en in unic lieu – quai è mo pussaivel durant ils tschintg dis da l’exposiziun da professiuns «Fiutscher» a Cuira. 13’000 visitaders han nizzegià quella spierta e tar bain inqual ha ella gì in effect persistent: Dapi l’exposiziun han ils 15 cussegliaders da professiun en il Grischun uss da far tut a dubel.
Actualmain blers termins cun scolars e giuvenils
Els hajan fitg bleras dumondas, di la manadra da la cussegliaziun da clamada, Justina Simeon Cathomas. I dettia er scolaras u scolars ch'avevan gia decidì dad ir vinavant en scola e sajan uss vegnids tar la cussegliaziun per sa laschar cussegliar anc ina giada.
Dapli plazzas che giarsuns en Grischun
Professiuns da lavurs manualas, en la gastronomia u en il segment creativ na sajan betg pli uschè attractivas sco pli baud, manegia Justina Simeon-Cathomas. Cunzunt tar buns scolars saja il squitsch da far scolas e studis actualmain pli preschent.
La cussegliaziun rendia perquai adina puspè attent a la pussaivladad da far in emprendissadi e prender suenter per mauns ina matura professiunala. Quai saja er ina buna e cuntentaivla varianta per far carriera.